সেলিন দিয়ঁ

সেলিন মারি ক্লোদেৎ দিওঁ (, ; জন্ম: ৩০শে মার্চ ১৯৬৮) একজন কানাডীয়া গায়িকা। তাঁকে ‘পাওয়ার ব্যালাডের রাণী’ নামে অভিহিত করা হয়। তাঁর শক্তিশালী ও কারিগরি দক্ষতায় সমৃদ্ধ কণ্ঠস্বর এবং বাণিজ্যিকভাবে সফল সৃষ্টিকর্ম জনপ্রিয় সংগীতে গভীর প্রভাব ফেলেছে। বিশ্বজুড়ে ২০০ মিলিয়নেরও বেশি রেকর্ড বিক্রির মাধ্যমে দিওঁ সর্বাধিক বিক্রীত কানাডীয় রেকর্ডিং শিল্পী, সর্বাধিক বিক্রীত ফরাসিভাষী শিল্পী এবং বিশ্বের অন্যতম সর্বকালের সর্বাধিক বিক্রীত সংগীতশিল্পী।

কেবেক প্রদেশের শার্লমাইনে একটি বড় পরিবারে জন্মগ্রহণ করা দিওঁ তাঁর ভবিষ্যৎ ব্যবস্থাপক ও স্বামী র‍্যনে অঁজেলিলের মাধ্যমে আবিষ্কৃত হন এবং ১৯৮০-এর দশকে ৮টি ফরাসি অ্যালবাম প্রকাশের মাধ্যমে নিজ দেশে কিশোরী তারকা হিসেবে আত্মপ্রকাশ করেন। ১৯৮৮ সালের ইউরোভিশন সংগীত প্রতিযোগিতায় ন্য পার্তে পা সঁ মোয়া গানটি গেয়ে সুইজারল্যান্ডের প্রতিনিধিত্ব করে বিজয় অর্জনের মাধ্যমে তিনি আন্তর্জাতিক স্বীকৃতি লাভ করেন। পরবর্তীতে দিওঁ ১২টি ইংরেজি অ্যালবাম প্রকাশ করেন। দ্য কালার অব মাই লাভ (১৯৯৩), ফলিং ইনটু ইউ (১৯৯৬), লেট্‌স টক অ্যাবাউট লাভ (১৯৯৭) এবং অল দ্য ওয়ে… অ্যা ডেকেড অব সং (১৯৯৯) সর্বকালের সর্বাধিক বিক্রীত অ্যালবামগুলোর মধ্যে স্থান করে নিয়েছে। তাঁর শীর্ষস্থানীয় গানগুলোর মধ্যে রয়েছে “বিউটি অ্যান্ড দ্য বীস্ট”, “দ্য পাওয়ার অব লাভ”, “থিঙ্ক টোয়াইস”, “টু লাভ ইউ মোর”, “বিকজ ইউ লাভ্‌ড মি”, “ইট্‌স অল কামিং ব্যাক টু মি নাউ”, “অল বাই মাইসেল্ফ”, “আম ইওর অ্যাঞ্জেল”, “দ্যাট্‌স দ্য ওয়ে ইট ইজ”, “আম অ্যালাইভ” এবং “মাই হার্ট উইল গো অন”—১৯৯৭ সালের চলচ্চিত্র টাইটানিকের মূলগান, যা কোনো নারী শিল্পীর দ্বিতীয় সর্বাধিক বিক্রীত একক গান।

ইংরেজি অ্যালবামগুলোর মাঝামাঝি দিওঁ নিয়মিতভাবে ফরাসি অ্যালবাম প্রকাশ করতে থাকেন; এর মধ্যে দো (১৯৯৫) সর্বকালের সর্বাধিক বিক্রীত ফরাসি-ভাষার অ্যালবামে পরিণত হয়। তিনি একজন সফল সরাসরি নিষ্পাদিকা হিসেবেও নিজেকে প্রতিষ্ঠিত করেন। লেট্‌স টক অ্যাবাউট লাভ বিশ্বট্যুর (১৯৯৮–১৯৯৯) এবং টেকিং চান্সেস বিশ্বট্যুর (২০০৮–২০০৯) যথাক্রমে ১৯৯০-এর দশক ও ২০০০-এর দশকের সর্বোচ্চ আয়ের কনসার্ট ট্যুরগুলোর মধ্যে অন্যতম ছিল। এছাড়া অ্যা নিউ ডে… (২০০৩–২০০৭) সর্বকালের সর্বাধিক আয়ের কনসার্ট রেসিডেন্সি হিসেবে স্বীকৃত। লস এঞ্জেলেস টাইম্‌স তাঁকে ২০০০-এর দশকের সর্বাধিক আয়কারী শিল্পী হিসেবে আখ্যায়িত করে; এ সময়ে তাঁর অ্যালবাম বিক্রি ও কনসার্ট আয়ের সম্মিলিত পরিমাণ ছিল $৭৪৭ মিলিয়ন মার্কিন ডলারেরও বেশি। ২০২২ সালে স্টিফ-পার্সন সিনড্রোম রোগে আক্রান্ত হওয়ার কারণে দিওঁ তাঁর কারেজ বিশ্বট্যুর বাতিল করেন।

দিওঁর অর্জনের মধ্যে রয়েছে ৫টি গ্র্যামি পুরস্কার, ২০টি জুনো পুরস্কার এবং ইউরোপে ৫০ মিলিয়নেরও বেশি অ্যালবাম বিক্রির স্বীকৃতিস্বরূপ ইন্টারন্যাশনাল ফেডারেশন অব দ্য ফোনোগ্রাফিক ইন্ডাস্ট্রির সম্মাননা। তাঁর ৭টি অ্যালবাম বিশ্বব্যাপী অন্তত ১০ মিলিয়ন কপি বিক্রি হয়েছে—ইতিহাসে নারী শিল্পীদের মধ্যে যা দ্বিতীয় সর্বাধিক। ভিএইচ১ তাঁকে সঙ্গীত ইতিহাসের সর্বশ্রেষ্ঠ নারীদের একজন এবং এমটিভি সর্বশ্রেষ্ঠ কণ্ঠগুলোর একজন হিসেবে তালিকাভুক্ত করেছে। দিওঁ ইতিহাসের সর্বোচ্চ আয়ের ট্যুরিং শিল্পীদের একজন, কনসার্ট আয় থেকে $১ বিলিয়ন মার্কিন ডলার অর্জনকারী দ্বিতীয় নারী এবং বিশ্বের অন্যতম ধনী সঙ্গীতশিল্পী। ফোর্ব্‌স তাঁকে ১৯৯৭, ১৯৯৮, ২০০৪ ও ২০০৬ সালে সর্বোচ্চ পারিশ্রমিকপ্রাপ্ত নারী সঙ্গীতশিল্পী হিসেবে স্থান দেয়। তিনি বার্কলি সংগীত মহাবিদ্যালয় ও লাভাল বিশ্ববিদ্যালয় থেকে সংগীতে সম্মানসূচক ডক্টরেট ডিগ্রি লাভ করেন। দিওঁকে লেজিওঁ দনর, কেবেক জাতীয় নিশান এবং কানাডা নিশান-সহ অসংখ্য সম্মাননায় ভূষিত করা হয়েছে।

টীকা

তথ্যসূত্র

বহিঃসংযোগ





বিষয়শ্রেণী:১৯৬৮-এ জন্ম
বিষয়শ্রেণী:জীবিত ব্যক্তি
বিষয়শ্রেণী:২০শ শতাব্দীর কানাডীয় গায়িকা
বিষয়শ্রেণী:২০শ শতাব্দীর কানাডীয় সুরকার
বিষয়শ্রেণী:২১শ শতাব্দীর কানাডীয় সঙ্গীতশিল্পী
বিষয়শ্রেণী:২১শ শতাব্দীর কানাডীয় সুরকার
বিষয়শ্রেণী:কানাডীয় পপ গায়িকা
বিষয়শ্রেণী:কানাডীয় পপ পিয়ানোবাদক
বিষয়শ্রেণী:কানাডীয় সফট রক গায়িকা
বিষয়শ্রেণী:কানাডীয় সুরকার
বিষয়শ্রেণী:কেবেকের সঙ্গীতশিল্পী
বিষয়শ্রেণী:এপিক রেকর্ডসের শিল্পী
বিষয়শ্রেণী:কলাম্বিয়া রেকর্ডসের শিল্পী
বিষয়শ্রেণী:ইংরেজি ভাষার সঙ্গীতশিল্পী
বিষয়শ্রেণী:ফরাসি ভাষার সঙ্গীতশিল্পী
বিষয়শ্রেণী:স্পেনীয় ভাষার সঙ্গীতশিল্পী
বিষয়শ্রেণী:লেজিওঁ দনর প্রাপক
বিষয়শ্রেণী:গ্র্যামি পুরস্কার বিজয়ী
বিষয়শ্রেণী:কানাডীয় কণ্ঠাভিনেত্রী
বিষয়শ্রেণী:কানাডীয় শিশু সঙ্গীতশিল্পী
বিষয়শ্রেণী:মার্কিন যুক্তরাষ্ট্রে কানাডীয় প্রবাসী সঙ্গীতজ্ঞ
বিষয়শ্রেণী:কানাডীয় নারী ব্যবসায়ী
বিষয়শ্রেণী:বছরের শ্রেষ্ঠ আন্তর্জাতিক অ্যালবামের জন্য জুনো পুরস্কার বিজয়ী
বিষয়শ্রেণী:২১শ শতাব্দীর নারী সুরকার
বিষয়শ্রেণী:২১শ শতাব্দীর নারী পিয়ানোবাদক
বিষয়শ্রেণী:ইউরোভিশন গান প্রতিযোগিতা বিজয়ী
বিষয়শ্রেণী:আইভোর নোভেলো পুরস্কার বিজয়ী
বিষয়শ্রেণী:পপ রক কণ্ঠশিল্পী
বিষয়শ্রেণী:নারী রেস্তোরাঁ মালিক
বিষয়শ্রেণী:বিশ্ব সঙ্গীত পুরস্কার বিজয়ী
বিষয়শ্রেণী:লেজিওঁ দনরের নাইট
বিষয়শ্রেণী:কেবেকের ব্যবসায়ী
বিষয়শ্রেণী:ফ্লোরিডার ব্যবসায়ী